ཡང་།དྲང་དོན་མུན་སེལ་སྒྲོན་མ་ལས།ལར་རྟེན་གྱི་གང་ཟག་འབྲས་བུ་སྐུ་གསུམ་ཐོབ་པར་འདོད་པ་དེས།བོན་གསུམ་བསྒོམ་པར་བྱ་སྟེ།བསྒོམ་རྒྱུ་རྣམ་པ་བདུན།ལག་ལེན་གསུམ།བློ་ལྡོག་པའི་བོན་བཞི།དེ་ལས་བསྒོམ་པའི་བོན་བདུན་ནི།འཆི་བ་མི་རྟག་པར་བསྒོམ་པ།དལ་འབྱོར་མི་ལུས་ཐོབ་པར་དཀའ་བ་བསྒོམ་པ།འཁོར་བའི་ཉེས་མིག་བསྒོམ་པ།ལས་རྒྱུ་འབྲས་བསྒོམ་པ།བྱམས་སྙིང་རྗེ་བསྒོམ་པ།སྐྱབས་འགྲོ་སེམས་བསྐྱེད་བསྒོམ་པ།འབྲས་བུ་སྟོང་ཉིད་བསྒོམ་པ་དང་བདུན་ནོ།།ལག་ཏུ་ལེན་པའི་བོན་གསུམ་ལ།འཁོར་བའི་ཉེས་མིག་མཐོང་ལ་ཡིད་ཆེས་པས་སྐྱབས་སུ་འགྲོ་བ་ལག་ཏུ་ལེན་དགོས།ལས་དང་འབྲས་བུ་ལ་ཡིད་ཆེས་པས་བོན་དང་འགལ་བའི་སྤྱོད་པ་དོར་དགོས།།བྱམས་དང་སྙིང་རྗེ་ལས་སུ་རུང་པས།སེམས་ཅན་གྱི་དོན་ཁྱད་པར་དུ་ལག་ཏུ་བླང་དགོས་སོ།།བློ་ལྡོག་པའི་བོན་བཞི་ལ།འཆི་བ་རྗེས་སུ་དྲན་ཞིང་དལ་འབྱོར་ཐོབ་པ་དཀའ་བར་བསྒོམས་པས།ཚེ་འདི་ལ་བློ་ལྡོག་དགོས།འཁོར་བའི་ཉེས་དམིགས་མཐོང་ཞིང་ལས་རྒྱུ་འབྲས་ལ་ཡིད་ཆེས་པས་འཁོར་བ་ལས་བློ་ཟློག་དགོས།བྱམས་དང་སྙིང་རྗེ་བྱང་ཆུབ་ཀྱི་སེམས་བསྒོམས་པས་རང་དོན་ཞི་བདེ་ཐོབ་འདོད་ལས་བློ་ཟློག་དགོས།གང་ཟག་དོན་ལ་བདག་མེད་པར་བསྒོམས་པས།ཡང་དག་པའི་བཟུང་འཛིན་ལས་བློ་ལྡོག་དགོས།དེ་ལྟར་དགོས་པ་ལ་བདག་གིས་མ་ཤེས་མ་རྟོགས་པས།རྟེན་དཔོན་གསས་དགེ་བའི་བཤེས་གཉེན་ཞིག་ལ་བསྟེན་དགོས།།ཞེས་དང་།